Friedrich Gottlieb Klopstock

Friedrich Gottlieb Klopstock (født 2. juli 1724 i Quedlinburg, død 14. mars 1803 i Hamburg) var en av de mest betydningsfulle dikterne i tysk litteraturhistorie, og en sentral figur blant sin tids intelligentsia. Som tilhenger av den franske revolusjonen ble han i 1792 utnevnt til æresborger i den franske republikken.


== Liv og virke ==


=== Bakgrunn ===
Friedrich Gottlieb Klopstock tok dype religiøse inntrykk fra foreldrehjemmet, og de fordypet under hans gymnasietid i Schulpforta i Kurfyrstedømmet Sachsen årene 1739-45. De klassiske språkstudier egget hans litterære ambisjon.


=== Forfatter ===
Inspirert av John Miltons episke dikt Paradise lost bestemte han seg for å skrive et religiøst epos om det høyeste emne en kristen poet kunne tenke seg, Messias.
Den første prosaskissen til Messias begynte Klopstock på mens han studerte teologi i Jena. Men alt året etter, da han hadde flyttet til Leipzig, Tysklands daværende litterære sentrum, valgte han i bevisst opposisjon mot fransk smak, heksameteret som den verdigste form for sitt dikt. De tre første sangene ble publisert i 1748 i tidsskriftet Bremer Beiträge og vakte straks oppsikt. Den berømte kritikeren Johann Jakob Bodmer inviterte ham til Zürich.
Inspirert av den storslagne sveitsiske naturen skrev Klopstock her en rekke oder, som viser fremover mot en ny epoke i den tyske litteratur. Hans rykte spredte seg, og da kong Fredrik V av Danmark gjennom J.H.E. Bernstorff tilbød ham 400 thaler i året så han kunne fullbyrde Messias, flyttet han i 1751 til København, der han siden - med unntak for et avbrudd i perioden 1758-63, ble værende til 1771. Først i 1773 var Messias ferdig, det verk som ved siden av Oden (1771) var grunnlaget for Klopstocks berømmelse. Det brede publikum, liksom forfatteren oppvokst med pietismen, leste Messias mer som en religiøs oppbyggelsebok. Men den litterært dannede klasse ble også grepet av den formelle djervheten, den patetiske tonen og den billedrike, men  lite konkrete tone. 
Også utenfor Tyskland spredte interessen for Klopstock seg. I Sverige påvirket han Thomas Thorild og Bengt Lidner.Stor betydning for den litterære utvikling hadde Klopstock også ved sin «bardpoesi», det vil si oder og dramaer som forherliget den germanske kraft. Formelt står disse verker, som blant annet forsøkte å erstatte klassisk mytologi med en germanisert nordisk under innflytelse frav James Macpherson og Fingal, an Ancient Epic Poem in Six Books, together with Several Other Poems composed by Ossian, the Son of Fingal, translated from the Gaelic Language. Ved sin selvfølelse og sin høye oppfatting om dikterens kall, framlagt blant annet i Die deutsche Gelehrtenrepublik (1784), bidro Klopstock kraftig til å høyne aktelsen for dikterkunstens utøvere. 
Blant de mange utgavene av Klopstocks verk må nevnes et praktopplag i syv bind (1798-1809) og Sämmtliche Werke i 21 bind (1823-39).Han flyttet senere til Hamburg. Han var tilhenger av den franske revolusjon og ble i 1792 utnevnt til æresborger i den franske republikk.


== Referanser ==


== Eksterne lenker ==
(en) Friedrich Gottlieb Klopstock – kategori av bilder, video eller lyd på Commons 
(en) Friedrich Gottlieb Klopstock – galleri av bilder, video eller lyd på Commons (de) Verk av og om Friedrich Gottlieb Klopstock i katalogen til det tyske nasjonalbiblioteket
(de) «Friedrich Gottlieb Klopstock» i Biographisch-Bibliographisches Kirchenlexikon (BBKL).
Oder av Klopstock, 1750
Lenkesamling i Universitetsbiblioteket Freie Universität Berlin
Dikt av Friedrich G. Klopstock